เรื่องร้องเรียน: ร้องเรียนเรื่องการก่อสร้างที่มีการขุดดินมากองทิ้งบนถนนสาธารณะบริเวณปากซอยอ่อนนุช 65 แยก 15-2-7         เนื่องด้วยบริษัท T2N ซึ่งตั้งอยู่บริเวณปากซอยอ่อนนุช 65 แยก 15-2-7 มีการก่อสร้างภายในบริษัท  และได้มีการขุดดินจากด้านในบริษัทมากองทิ้งไว้บนถนนสาธารณะด้านหน้าบริษัทเป็นเวลา 2-3 สัปดาห์แล้ว และไม่มีท่าทีจะนำดินไปทิ้งที่อื่น ทำให้เหลือช่องเดินรถเพียงช่องทางเดียวซึ่งแคบมาก  ด้านข้างก็เป็นลำรางสาธารณะซึ่งมีรถหลายคันเกือบตกลำรางเพราะหลบกองดินนี้ในเวลากลางคืน  และบางคืนก็มีการนำรถขุดดินมาจอดทิ้งไว้ข้างกองดินอีก ซึ่งยิ่งทำให้ถนนแคบลงกว่าเดิมเข้าไปอีก           ซึ่งการกระทำดังกล่าวน่าจะเข้าข่ายพระราชบัญญัติรักษาความสะอาดและความเป็นระเบียบเรียบร้อยของบ้านเมือง พ.ศ. 2535 ดังนี้ 1) การทิ้งขยะในที่สาธารณะ ต้องระวางโทษปรับไม่เกิน 2,000 บาท พระราชบัญญัติรักษาความสะอาดและความเป็นระเบียบเรียบร้อยของบ้านเมือง พ.ศ. 2535 มาตรา 31(2) และ มาตรา 54) 2) การทิ้งขยะ หิน กรวด ดิน เลน ทราย ลงในบริเวณที่ได้ปลูกหญ้าหรือต้นไม้ซึ่งราชการส่วนท้องถิ่นราชการส่วนอื่นหรือรัฐวิสาหกิจเป็นเจ้าของ ต้องระวางโทษปรับไม่เกิน 2,000 บาท (พระราชบัญญัติรักษาความสะอาดและความเป็นระเบียบเรียบร้อยของบ้านเมือง พ.ศ. 2535 มาตรา 26 และ มาตรา 54)          ดังนั้นอยากให้ทางกรุงเทพมหานครช่วยจัดการปัญหาตรงนี้ให้ประชาชนในซอยด้วยครับ  เพราะบริษัทไม่สนใจความปลอดภัยและความเดือนร้อนของประชาชนในซอยเลย  ไม่มีการติดป้ายประกาศหรืออุปกรณ์ให้แสงสว่างอะไรเลย......ขอบคุณครับ
การดำเนินการของเจ้าหน้าที่: ฝ่ายเทศกิจ มอบหมายงานตรวจและบังคับการ จัดเจ้าหน้าที่เทศกิจชุดสายตรวจ 251 ออกตรวจสอบเหตุร้องเรียนกรณีดังกล่าว ซึ่งจากการตรวจสอบพบมีการตั้งวาง กองวัตถุใด ๆ บนถนน ของบริษัทT2N จึงได้แจ้งความผิดและเชิญตัวแทนบริษัทมาที่สำนักงานเขตประเวศ เพื่อบันทึกปากคำ ป.ค. 14 และดำเนินคดีเปรียบเทียบปรับตามมาตรา 19 พ.ร.บ.รักษาความสะอาดฯ พ.ศ. 2535 พร้อมกำชับให้เวลาทำการแก้ไขให้รวดเร็ว ภายใน 3-4 วัน ซึ่งทางตัวแทนบริษัทยินยอมเสียค่าปรับและดำเนินการแก้ไขให้เรียบร้อยต่อไป
ความเห็นของผู้แจ้ง: ขอความคุณเจ้าหน้าที่ทุกท่านมากๆเลยครับ  ประชาชนในซอยเดือดร้อนมากครับ แทบไม่มีทางเข้าแล้วครับทุกวันนี้  ขอขอบคุณจากใจครับ ดำเนินการได้รวดเร็วมากๆครับ
พื้นที่: แขวงประเวศ เขตประเวศ กรุงเทพมหานคร